सोमवार दोपहर करीब एक बजे साउथ सिटी स्थित केआर मंगलम स्कूल के रूट नंबर 21 की बस करीब 15 बच्चों को घर छोड़ने के लिए निकली थी। बस ने सेक्टर-15 पार्ट 1 में रेस्ट हाउस पार किया ही था कि दूसरी ओर से मारुति ब्रेजा नंबर एचआर 27जी3895 गुजरी। बस से गाड़ी साइड से थोड़ा छू गई तो वह रुक गई। गाड़ी में पीछे बैठा बुजुर्ग शख्स उतरकर आया और सड़क किनारे से पत्थर उठाकर बस के आगे वाले शीशे में दो-तीन बार मारा। इस हरकत पर बस में मौजूद अध्यापिका रीटा ठाकुर नीचे उतरीं और उन्होंने बुजुर्ग को समझाने का प्रयास किया तो उन्हें भी बुजुर्ग गालियां देने लगा, जिस पर रीटा बस के अंदर गईं और बच्चों को पीछे सुरक्षित कर वीडियो बनाने लगीं।